文天祥
远游
黄河流活活，太行高巍巍。
王屋山以东，百泉山以西。
邹鲁盛文献，燕赵多雄姿。
右摩泰山碑，左蹑函谷泥。
郏鄏吊周公，曲阜拜宣尼。
或登广武叹，或上北邙悲。
平生几两屐，汗漫以为期。
绝交天下士，要为男子奇。
吴会偏王业，中原隔遗黎。
安得与黄鹤，比翼天上飞。
江河异风景，击楫感且欷。
阳运遘百六，兴否俄推移。
桑田变沧海，楚囚发孔悲。
我本槛车客，为我解絷维。
青蝇附天骥，万里相追随。
人生尚行乐，矧复新相知。
周道思下泉，王风怀黍离。
富贵岂不愿，忧患那自持。
人命危且浅，忽若朝露晞。
长恐折我轴，中道欲差池。
去我父母邦，我行且迟迟。
听我远游曲，寄我长相思。